Drie kinders beseer ná brand in huisArgieffoto Die polisie ondersoek ‘n saak van brandstigting en poging tot moord nadat drie kinders ernstige brandwonde opgedoen het toe ‘n brand by ŉ huis in Limpopo uitgebreek het. Die voorval het omstreeks 00:15 in Hlanganani buite Giyani in Limpopo plaasgevind. “Die kinders het in die HOP-huis lê en slaap toe die ma ŉ nabygeleë kuierplek besoek het,” het kol. Moatshe Ngoepe, woordvoerder van die polisie, gesê. “Terwyl sy by die kroeg was, het sy gesien ŉ brand het in die huis uitgebreek. Sy het dadelik huis toe gegaan en die bure se hulp ontbied.” Die kinders, onderskeidelik vier, vyf en sewe jaar oud, is uit die huis gered en na ŉ hospitaal geneem. “Die ma kan moontlik tereg staan op aanklagte van kinderverwaarlosing,” het Ngoepe bygevoeg. Hy het gesê die polisie maan alle ouers om hul kinders se veiligheid te verseker.